LIEDES-SUVUN SUKUYHDISTYKSEN SÄÄNNÖT

Muutetut säännöt hyväksytty Patentti- ja rekisterihallituksessa 20.12.2004.

1§	Yhdistyksen nimi
 Liedes-suvun sukuyhdistys r.y.

2§	Yhdistyksen kotipaikka
 Iin kunta.

3§	Yhdistyksen tarkoitus

Tarkoituksena on selvittää suvun vaiheita ja historiaa, vaalia suvun perinteitä, edistää yhteenkuuluvuuden tunnetta suvun jäsenten keskuudessa ja kunnioittaa menneitten sukupolvien muistoa.

4§	Toiminnan tarkoitus

Yhdistys pyrkii toteuttamaan tarkoitusperiään
-järjestämällä yhteisiä kokouksia, sukupäiviä ja muita yhdistyksen toimintaan    
liittyviä  tilaisuuksia, joissa jäsenet voivat tutustua toisiinsa
-kokoamalla, luetteloimalla ja tarpeen mukaan yhtenä kokonaisuutena 
 	  säilyttämällä suvun vaiheita koskevia asiakirjoja, kirjeitä, kirjoituksia, kuvia, 
  valokuvia, leikekokoelmia ja muita  painotuotteita
-kokoamalla, luetteloimalla ja omissa tai julkisissa kokoelmissa säilyttämällä 
  sukuun kuuluvia  muistoesineitä
-selvittämällä ja auttamalla suvun jäseniä selvittämään suvun vaiheita sekä 
  saattamalla  tutkimustyön tulokset jäsenten tietoon
-harjoittamalla sukuyhdistyksen tarkoitusperiä edistävää julkaisutoimintaa.

Yhdistys voi toimintansa rahoittamiseksi järjestää arpajaisia, myyjäisiä asianmukaisen luvan saatuaan, sekä vastaanottaa lahjoituksia ja testamentteja, perustaa rahastoja ja säätiöitä.

5§	Yhdistyksen jäsenet

Varsinaiseksi yhdistyksen jäseneksi voidaan hyväksyä jokainen 15 vuotta täyttänyt henkilö, joka polveutuu Lauri Raumannuksesta sekä hänen aviopuolisonsa, myös avopuoliso, jos on tai on ollut yhteisiä lapsia.  Sukuyhdistykseen pyrkivän on ilmoittauduttava yhdistyksen hallitukselle.
Hallitus hyväksyy jäsenet. Jäsenen, joka haluaa erota yhdistyksestä, on ilmoitettava siitä kirjallisesti yhdistyksen hallitukselle tai sen puheenjohtajalle taikka ilmoitettava erosta yhdistyksen kokouksessa pöytäkirjaan merkittäväksi.
Varsinaisen jäsenen tulee suorittaa yhdistyksen varsinaisen sukukokouksen vahvistama jäsenmaksu. Yhdistyksen hallitus voi myöntää vapautuksen jäsenmaksuista korkean iän, sairauden tai muun syyn aiheuttaman maksukyvyn heikentymisen perusteella. Hallitus voi katsoa yhdistyksestä eronneeksi sellaisen henkilön, joka on laiminlyönyt jäsenmaksuvelvollisuutensa kahden vuoden ajalta.
Hallituksen esityksestä voi yhdistyksen sukukokous kutsua kunniajäseneksi henkilön, joka on erityisesti ansioitunut yhdistyksen toiminnassa. Kunniajäsenet eivät suorita jäsenmaksua.
Sukuyhdistyksen jäsenistä tulee hallituksen pitää jäsenluetteloa.

6§	Hallitus

Sukuyhdistyksen asioita hoitaa hallitus, joka valitaan varsinaisessa sukukokouksessa. Hallitukseen kuuluu vähintään 6 ja enintään 10 jäsentä, joiden tulee olla sukuyhdistyksen jäseniä. Hallituksen jäsenten toimikausi kestää neljä vuotta. Puolet tai lähinnä puolet hallituksen jäsenistä on erovuorossa joka toinen vuosi. Ensimmäisellä kerralla erovuoroisuus määrätään arvalla.
Hallitus valitsee keskuudestaan puheenjohtajan, varapuheenjohtajan sekä keskuudestaan tai ulkopuolelta sihteerin, rahastonhoitajan ja muut mahdolliset toimihenkilöt. Sama henkilö voidaan valita useampaankin toimeen.
Hallitus on päätösvaltainen, kun yli puolet sen jäsenistä on paikalla. Päätökset tehdään yksinkertaisella ääntenenemmistöllä. Äänten mennessä tasan ratkaisee puheenjohtajan ääni ja vaaleissa arpa. Hallituksen kokouksista on pidettävä päätöspöytäkirjaa.
Hallitus voi keskuudestaan tai muista sukuyhdistyksen jäsenistä asettaa avukseen alaisuudessaan toimivia valiokuntia erityisten tehtävien hoitamista varten.

7§	Yhdistyksen nimenkirjoittajat

Sukuyhdistyksen nimen kirjoittavat hallituksen puheenjohtaja yksin tai varapuheenjohtaja yhdessä sihteerin tai rahastonhoitajan kanssa.

8§	Yhdistyksen tilikausi

Sukuyhdistyksen tilit päätetään kalenterivuosittain. Ne on annettava tilintarkastajille tarkastettavaksi kolmen kuukauden kuluessa tilinpäätöspäivästä. Tilintarkastajien lausunto tilien ja yhdistyksen hallinnon tarkastuksesta on toimitettava hallitukselle toukokuun loppuun mennessä.

9§	Sukukokouksen koollekutsuminen 

Varsinainen sukukokous, joka pidetään kesä-syyskuun aikana joka toinen vuosi, kutsutaan koolle hallituksen toimesta vähintään kaksi viikkoa ennen kokousta. Kutsu julkaistaan paikkakunnalla ilmestyvässä sanomalehdessä, sähköpostilla tai kirjeellä jäsenen ilmoittamaan osoitteeseen ja lisäksi internetissä.
Ylimääräiseen sukukokoukseen kutsutaan vähintään kaksi viikkoa ennen kokousta.

10§	Sukukokous

Sukukokoukselle valitaan puheenjohtaja ja sihteeri sekä kaksi pöytäkirjan tarkastajaa.   Kokouksessa todetaan sen laillisuus.

Varsinaisessa sukukokouksessa päätetään seuraavista asioista:
1.	Hyväksytään edellisen toimintakauden toimintakertomus.
2.	Hyväksytään edellisen toimintakauden tilit ja päätetään vastuuvapauden myöntämisestä tilivelvollisille.
3.	Vahvistetaan hallituksen laatima alkaneen toimintakauden toimintasuunnitelma ja talousarvio.
4.	Valitaan hallituksen jäsenet erovuoroisten tilalle.
5.	Valitaan kaksi varsinaista ja kaksi varatilintarkastajaa tarkastamaan alkaneen ja sitä seuraavan kalenterivuoden tilejä ja yhdistyksen hallintoa.
6.	Päätetään alkaneena kalenterivuonna ja sitä seuraavana kannettavan jäsenmaksun suuruus.
7.	Päätetään muista kokouskutsussa mainituista asioista.

11§	Äänioikeus

Yhdistyksen kokouksessa on jokaisella läsnä olevalla yhdistyksen varsinaisella jäsenellä, joka on suorittanut edellisen vuoden jäsenmaksun sekä kunniajäsenellä yhtäläinen äänioikeus.
Äänestys on avoin. Päätökseksi tulee eniten ääniä saanut esitys.  Äänten mennessä tasan kokouksen puheenjohtajan ääni ratkaisee.
Henkilövaalissa äänestys pidetään suljettuna lippuäänestyksenä.  Äänten mennessä tasan ratkaistaan äänestys arvalla.

12§	Sääntöjen muuttaminen

Yhdistyksen päätös sääntöjen muuttamisesta ja yhdistyksen purkamisesta voidaan tehdä varsinaisessa sukukokouksessa, jos siitä on kokouskutsussa erikseen ilmoitettu. Sukukokouksessa päätös voidaan tehdä vain, jos kolme neljäsosaa läsnä olleista äänioikeutetuista on kannattanut sitä.

13§	Yhdistyksen purkautuminen

Yhdistyksen purkamista koskevan päätöksen tekee yhdistyksen sukukokous ja siitä on kokouskutsussa erikseen mainittava. Päätös voidaan tehdä, jos vähintään kolme neljäsosaa äänestäneistä on purkamisen kannalla.
Jos yhdistys purkautuu, on viimeisessä yhdistyksen sukukokouksessa päätettävä yhdistyksen omaisuuden luovuttamisesta yhdistyksen tarkoitusperiä vastaavalle kotimaiselle sukututkimusta tai tieteellistä tai kulttuuritoimintaa harrastavalle rekisteröidylle seuralle, järjestölle tai säätiölle.  Vastaanottajan päättää yhdistyksen purkamisesta päättävä sukukokous.  Arkistoitava materiaali luovutetaan Iin kotiseutuarkistolle.

Kaikessa muussa noudatetaan yhdistyslain voimassa olevia säännöksiä.

14§	Saavutetut jäsenoikeudet säilyvät.

^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^